**THeMIS** (*Tracked Hybrid Modular Infantry System*) on Eesti ettevõtte Milrem AS toodetud kaugjuhitav hübriidajamiga mehitamata roomiksõiduk. Tegu on maailma esimese omataolise modulaarse mehitamata roomiksõidukiga. Esmakordselt esitleti roomiksõiduki prototüüpi 2015. aastal kaitsetööstusmessil DSEI (*Defence and Security Equipment International*). 2016. aasta Kevadtormi ajal testiti roomiksõidukit esimest korda sõjalise õppuse tingimutes. Milremi THeMIS arendus toimub koostöös Kaitseministeeriumi ja Eesti Kaitseväega.

Kirjeldus
---------

THeMIS on 2,1×2,1 m suurune ja umbes meetri kõrgune hübriidajamiga roomiksõiduk. THeMIS koosneb kahest roomikust ning nendevahelisest kesksest platvormist, mis võimaldab lisada erinevaid pealisehitusi. Selle kompaktne suurus ning modulaarne ehitus lihtsustavad roomiksõiduki kasutamist ning vähendavad elutsüklikulusid. Erinevalt teistest mehitamata maismaasõidukitest on THeMIS kõrgelt modulaarne. Kõik seadmed on paigutatud roomikute sisse, jättes keskplatvormi vabaks erinevate pealisehituste jaoks. See võimaldab masinal täita väga paljusid erinevaid ülesandeid. THeMISe võimalike kasutuste hulka kuuluvad lisaks aktiivsele lahingtegevusele ka varustuse transport, tuletõrjumine, meditsiiniline evakuatsioon, luure ja C-IED (isetehtud lõhkeseadmete vastane tegevus).

THeMIS võib liikuda nii kaugjuhtimisel kui ka etteprogrammeeritud teed pidi. Kaugjuhtimisrežiimis saab juhtimiskeskus infot sõiduki erinevatelt sensoritelt ning on võimeline ka edastama käske masinale. Roomiksõidukil on ka autonoomne kontrollsüsteem, mille abil väldib sõiduk takistustega kokkupõrkamist. THeMIS töötab diisli- ja elektrimootoriga. Milremi arendatud mehitamata roomiksõiduk THeMIS on mõeldud kasutamiseks keskkondades, kuhu inimese saatmine on ohtlik, näiteks sõja- ja kriisikolletes, ohtlikes töökeskkondades või kohtades, kuhu inimesel on raske pääseda.

Ühe roomiksõiduki hind algab 300 000 eurost.

Tehnilised andmed
-----------------

Tehnilised andmed:

* Kiirus: 25–35 km/h
* Tühimass: 850 kg
* Kandevõime: 750–1000 kg
* Pikkus: 210 cm
* Laius: 210 cm
* Kõrgus: 98 cm
* Efektiivne tööaeg: kuni 8 tundi

  

THeMIS vs Human size comparison

Erinevad pealisehitused
-----------------------

Tänu THeMIS modulaarsele ehitusele on loodud THeMISega mitmeid erinevaid süsteeme erinäoliste ülesannete täitmiseks. 2016. aasta Eurosatory kaitsetööstusmessil esitleti süsteemi, mis kasutab Raytheon UK lasersüsteemi Groundeye, mis tuvastab maa alla peidetud lõhkekehasid. 2016. aasta Singapore Airshow messil jõudis avalikkuse ette uus relvasüsteem THeMIS ADDER, mis kasutab THeMIS roomiksõidukit ja ST Kinetics'i kaugjuhitavat relvasüsteemi ADDER.

### THeMIS ADDER

THeMIS ADDER on terviklik relvasüsteem, mis kasutab alusena THeMISe roomiksõidukit, millele on lisatud ST Kinetics'i kaugjuhitav relvasüsteem ADDER. THeMIS ADDER kasutab raskekuulipildujat CIS 50MG. Selle laskeulatus on kuni 1,8 km ning see kasutab 12,7×99 mm NATO kaliibriga moona.

#### ADDERi tehnilised andmed

ADDERi tehnilised andmed:

* Mass: 350 kg
* Kõrgus: 73 cm
* Langetusnurk: –10°
* Tõstunurk: 60°
* Ühilduvad relvasüsteemid: CIS 40AGL , CIS 50MG, 7.62mm GPMG

THeMIS maailmas
---------------

2017. aasta veebruaris sõlmis Eesti kaitsetööstusettevõte Milrem lepingu Araabia Ühendemiraatide suurima kaitsetööstusettevõttega IGG Aselsan Systems, et hakata riigi armeele müüma mehitamata roomiksõidukeid. Milrem on esitlenud sõidukit erinevatel messidel nii Londonis, Singapuris kui ka Abu Dhabis. Potentsiaalsete ostjate huvi Eestis arendatava roomiku vastu on suur ning Eesti kaitsetööstuse arendustöö tulemused avaldasid ka rahvusvahelise kaitsetööstuse ekspertidele muljet, leides märkimisväärset kajastust erialameedias. Sõiduki baasplatvormi tootmisega on ettevõte valmis alustama 2017. aasta jooksul.

Vaata ka
--------

* M50 Ontos

Viited
------

1. ↑  "Milrem esitleb maailma esimest hübriidajamiga mehitamata roomikut".
2. ↑  "THeMIS Hybrid Unmanned Ground Vehicle, Estonia".
3. ↑  "Kaitseväe logistikud testivad eestlaste mehitamata roomikmasinat".[*alaline kõdulink*]
4. 1 2  "Kaitseväelased testisid esimest korda Playstationi puldist juhatavat roomiksõidukit".
5. ↑  "Mehitamata roomik – kaitsetööstuse eksporttoode".
6. ↑  "Milremi koduleht". Originaali arhiivikoopia seisuga 18. mai 2017.
7. ↑  "Eurosatory 2016: MILREM extends THeMIS mission set".
8. ↑  "Army Guide: ADDER".
9. ↑  "Milrem hakkab Araabia Ühendemiraatide armeele roomiksõidukeid müüma".
10. ↑  "Osula firmal valmis mehitamata roomik".
11. ↑  25. veebr 2020, M50 'Ontos' Light Anti-tank Vehicle - RECOILLESS TANK DESTROYER, youtube.com